
Hyvyyden rouva Hyvätär

Olipa kerran suuressa kaupungissa valoisa päivä. Rouva Hyvätär lähti kotoaan töihinsä siivoamaan. Hän hyppeli kepein kengin ja aurinkoisin askelin pitkin katukivetystä. Matkalla hän näki miehen kadunkulmassa katsomassa näyteikkunaa. Mies halusi muistaa pikkuista tytärtään lahjalla, johon tytär oli ihastunut näyteikkunassa. Hän laski rahojaan ja huokaisi, kun huomasi, että summasta puuttui pari euroa. Rouva Hyvätär näki tämän ja kaivoi taskustaan pari euron kolikkoa, jotka antoi miehelle. Mies oli erityisen innoissaan, ilahtunut ja kiitollinen. Iloissaan mies hyppeli kauppaan ostoksille.

Rouva Hyvätär hymyili ja hyppeli kepein kengin ja aurinkoisin askelin. Pienellä teollaan hän oli ilahduttanut miestä ja hänen tytärtään. Hyvätär tuli erityisen iloiseksi juuri silloin, kun hän pystyi ilahduttamaan ihmisiä.

Hyvätär saapui töihin, puki työvaatteet ja suuntasi siivouskärrylleen. Töitä tehdessään hän laulaa luritteli iloisia sävelmiä sekä surullisia sikermiä, mikä milloinkin häntä huvitti. Siivotessaan hän huomasi pienen tytön itkeä tillittävän vessassa. Hyvätär koputti oveen ja kysyi, mikä pienellä tytöllä oli hätänä. Pieni tyttö oli murheellinen, koska hänen isosiskonsa oli rikkonut hänen lempilelunsa. Hyvätär kuunteli tyttöä kärsivällisesti tarjoten aikaa ja kuuntelevat korvat pienen tytön murheille. Pieni tyttö avasi vessan oven kerrottuaan tarinan ja halasi Hyvätärtä. Sitten tyttö juoksikin jo oman ryhmänsä mukaan reippaasti.

Rouva Hyvätär siivoili ja katseli kadulla kulkevia ihmisiä. Kadulla sokea ei ruuhkassa kuullut, koska hän voi tien ylittää, eikä kukaan häntä viitsinyt auttaa kadun yli. Nuori neiti hukkasi kotiavaimensa, mutta kukaan talon asukkaista ei tahtonut päästää häntä sisään. Pieni poika odotti vanhempiaan ruuhkassa ja isommat kiusasivat häntä.

Kaikkia Hyvätär ei ehtinyt tai voinut auttaa. Hän tuli aina niin surulliseksi, kun muut ihmiset eivät auttaneet toisiaan. ”Jos me vain voisimme huomata toisemme, vaikka meitä painaisi kiire tai murhe, ihmiset olisivat niin paljon onnellisempia. Silti me kävelemme vain ohitse, emmekä välitä.”, huokaisi Hyvätär.

Töiden päättyessä rouva Hyvätär päätti pistäytyä ruokaostoksilla. Kassalla pakattuaan hänen kassinsa repesi ja ostokset tippuivat, pomppivat ja kierivät lattialle. Hyvätär noukki ostoksiaan ihmisten kävellessä ohi. Jopa aamun ilahtunut mies käveli tyttärensä kanssa nolostuneena ohi. Mies ei halunnut katsoa rouva Hyvätärtä päinkään.

Ihmisten jaloissa ostokset kierivät ja pyörivät kauemmaksi lattialla. Sitten Hyvätär kuuli pienen tytön äänen, jonka murheita hän oli päivän aikana kuunnellut. Tyttö tarjosi apua ja yhdessä he keräsivät ostokset uuteen kassiin. Tytön äiti tuli paikalle ja ihmetteli, miksi tyttö auttoi siivoojaa, ihan varmasti hän osaisi itsekin kerätä ostoksensa. Pieni tyttö sanoi: ”Jokainen ihminen on auttamisen arvoinen.” Rouva Hyvätär hymyili tytölle ja kertoi: ”Hyvyyttäni annoin aikaani sinulle, ja sinun ei olisi tarvinnut sitä takaisin maksaa, mutta sinä olet laittanut hyvän kiertämään. Hyvä ei aina palaudu lähettäjälle, mutta hyvän jakaminen lämmittää sydäntä. Ainoastaan hyvää jakamalla hyvä lisääntyy.”

Kuningas Otso-karhu

Metsän keskellä eleli suurin metsän epeli. Karhu karvaisin, joka hipsutteli sammalilla karvaisin varpaisin. Karhun nimi oli Otso, mutta metsän väelle hän oli kuningas Otso. Eräänä päivänä kuningas Otso tallusteli valtavassa valtakunnassaan. “Huomenta teidän majesteettinne!” huikkasi kuikka, joka lenteli puiden lomasta huis ja hais. Hyviä huomenia huutelivat pieni perhonen ja suuri susilauma. Kuningas Otso nyökkäili ja kiitteli, mitä olisikaan aamut ilman alamaisia. Vastaan pörräili pörreä mehiläisten kuningatar ja surahteli surrur ohi mennessään. Siihen metsän suuri karhukuningas Otso nyrpistyi: “Kuinka kehtaat vain surrur mennä ohitseni? Tämä on minun valtakuntaani! Häivy metsästäni, kun et tervehdi minua kuin alamaiseni!” Niin lähtivät mehiläiset ja mehiläisten mukana muutama muukin.

Kuningas Otso istahti kannolle ja kaivoi kuonolleen hunajaa, sitä ei enää ollut. Sitten kuningas kivahti: “Kuningatar! Missä olet? Missä on hunajani?” Hunajaiset tassut ja nälkäinen massu muristen, tajusi kuningas Otso, että hänhän ajoi kuningattaren pois. Surrur surrur se vain oli surautellut muille maille. Niinpä Otso lähti kävelylle, taivaltamaan kautta oman maan. Ei tervehtinyt kukaan eikä mikään. Ei ollut kivaa huikkaavaa kuikkaa, eikä pikkuriikkisen pientä perhosta, eikä suuren suurta susilaumaa. Ennen kaikkea ei ollut Otsolle tärkeää kuningatarta, jonka hän oli suutuksissaan karjunut kauas pois. Otso otti kiiltävän kruununsa, huokaisi ja kiillotti hunajaisilla tahmatassuillaan. “Enpäs ole enää kuningas. Tämähän on tympeän tylsää.”, mörisi iso Otso-nalle itsekseen kannollaan.

Lenteli viereen yksinäinen mehiläinen, joka oli tullut hakemaan viimeisiä matkatavaroitaan. Kädet ja jalat olivat täynnä pieniä laukkuja ja mehiläinen levähti Otson olkapäälle. “Oi, anteeksi kuningas Otso!” se pörisi nöyrästi, kun huomasi minne oli istahtanut. Otso vastasi: “En ole kuningas enkä mikään, ihan tavallinen nalle vain. Olin ilkeä ja nyt minulla ei ole kaverin kaveria.” Mehiläinen pörisi ja pärisi, miten kiukkuinen kuningatar oli. Niinpä Otso keksi pyytää anteeksi. Hän antoi mehiläiselle mukaan pienen viestin, pieneen mehiläisen käteen. Mehiläinen tuli valtavan iloiseksi ja sanoi: “Jos kuningatar ei palaa, niin minä palaan. Sinä olet osoittanut olevasi hyvä nalle ja kaveri pyytäessäsi anteeksi.” Otso lupasi mehiläiselle, että hän huolehtii laukkujen muuttokuormasta ja pitää ne hyvässä huomassa. Ja niin lähti mehiläinen matkaan muille maille.

Aamulla Otso heräsi unestaan, miettien mikäs siellä mekastaa. Ilokseen hän kuuli kuikan huikkaavan: “Huomenta Otso!” Pikkuinen perhonen lensi kuonolle huomenia toivottamaan ja susien suuri lauma ulvoi: “Vouvvou ja huomenia sinulle Otso kuoma!” Otso oli ihmeissään ja iloinen. Hän taputti tahmaisten tassujen lisäksi jopa karvaisilla varpailla yhteen. Niin iloinen hän oli. Sammalpeti meni ihan suitsait sekaisin, kun karhu könysi itsensä ylös unestaan pöpperöisenä. Otso oli iloinen ja kiitollinen: “Te kaikki tulitte, minulla oli teitä ikävä. Oli mukavaa kuin annoitte anteeksi.” He sopivat ja juhlivat yhdessä koko metsänväki, pitivät pitkät pippalot, joihin kutsuttiin maan madosta honteloon hirveen asti. Pippaloista tuli perinne ja siten joka vuosi vietettiin kaveruuden päivää, mistä Otso oli täydellisen tyytyväinen ja ihastuneen iloinen.

Erikoinen lammen lammas

Kerran laitumella istui pienen lammen reunalla ruskea lammas. Se oli erikseen muista lampaista, ne olivat kaikki mustia ja valkoisia tai kirjavia, mutta kukaan ei ollut yhtä tavallisen värinen kuin ruskea lammas. Näin ajatteli itse ruskea lammas. Hän katsoi peilikuvaansa ja oli surullinen: “Miksi olen niin erilainen? Ihan liian tavallinen ja näkymätön. Voi, että kun olen ruma.” Lammas määkimällä märehti: “Minun villani on karheampaa, kiharampaa ja karvaisempaa kuin muilla. Minun sääreni eivät ole sirot ja sorjat kuin sisarillani. Sorkatkin aina mudassa.” Eikä ruskealla lampaalla ollut kavereita, koska kuka haluaisi olla tuon tavallisen lampaan kaveri.

Niinpä tuumivat toiset lampaat toisaalla: “Määkin haluisin olla samanlainen ja tavallinen, en tällainen valkoinen, kirjava tai musta.” He olivat hieman kateellisia, koska heidän mielestään ruskea lammas oli laitumen kaunein lammas, jolla oli suorassa joka hammas. Lammas limpsuttaa lampsutti laitumen nurkkaan varjoon: “Eihän kukaan minua täällä näe, maastoudun metsän puihin, kun ruskea olen.” Paikalle lensi pikkulintu, joka kysyi: “Saisinko lainata sinulta villaa? Sinun villasi on parasta pesän rakennukseen, koska se on karheaa, kiharaa ja karvaista.” Niinpä ruskea lammas myöntyi ja ripsutteli rapsutteli selkäänsä puihin. Pikkulintu oli aivan suurenmoisen kiitollinen ja onnellinen: “Minun pesästäni tulee maailman hienoin ja sitä ei erota puista. Aivan täydellistä.” Ruskea lammas ilahtui ja lähti takaisin lammelle, se istahti pohtimaan ja totesi: “Ehkä se ei olekaan huono asia, että olen tavallisen erilainen, onhan villani ainakin hyödyllistä.”

Hetken kuluttua pikkulintu lensi uudestaan ruskean lampaan luokse: “Auttaisitko minua? Voisitko työntää lahon puun aivan kyljelleen asti, niin saisin pikkuisia öttiäisiä syödäkseni? Katsos isommat linnut ovat syöneet jo ennen minua.” Ruskea lammas lupasi auttaa, eihän sillä muutakaan tekemistä ollut. Lintu näytti puun ja ruskea lammas ähisi, puhisi ärrinmurrin ja sai puun aivan kyljelleen asti. Lintu kiitteli iloisena: “Oletpa sinä valtavan vahva, sinulla on kauniit, sorjat ja sirot sääret sekä sorkat.” Pikkulintu onki matoja ja söi pienen pikkuisen massunsa täyteen ja jäi lepäämään. Vielä se kiitteli ruskeaa lammasta ja sanoi: “On se hyvä, kun minulla on noin ihana kaveri.”

Niin ruskea lammas lähti riemukkaasti ravaamaan lammelle ja kurkkia kurkki peilikuvaansa. Siinä hän istui ja tuumi: “Ehkä mää en olekaan hassumpi. Tällainen mää vaan olen ja haluan olla.” Ruskea lammas oli iloinen, sillä peilikuva oli iloinen. Siellä oli vahva ja kiltti lammas, joka sai olla juuri sellainen kuin ruskea lammas on. Siitä päivästä lähtien ruskea lammas oli muiden joukossa ja jopa näki, että toisessa aitauksessa oli yhtä tavallisen erilaisia lampaita kuin hän oli. Ruskea lammas aina lammelle mennessään muisti pikkulintua, joka oli opettanut kurkkimaan ja urkkimaan tuon kummajaisen kuvajaisen pintaa syvemmältä. Siellä hän nyt loikki ympäri ämpäri laidunta pikkulinnun kanssa, juuri sellaisena kuin ruskea lammas loikkii.

Kiireinen kirjakauppias

Olipa kerran pienessä kylässä pikkuruinen neiti, joka työskenteli kirjakaupassa. Pienessä kirjakaupassa oli suuren suuret kirjahyllyt ja valtava valikoima. Pikkuneiti oli lukenut kaikki kirjat, koska hänenhän täytyi tietää, mitä hän myi kyläläisilleen. Pikkuneidin apuna kirjakaupassa oli vanha vaari, joka hänkin oli ajan saatossa lukenut kirjan jos toisen, sieltä sun täältä.

Eräänä päivänä kirjakauppaa laajennettiin suuren suosion seurauksena ja pikkuneidillä oli kova hoppu. Yhtäkkiä tuli monen monta upouutta kirjaa, ne piti lajitella hyllyihin, joita oli hirmuinen määrä. Vaari lohdutteli, että kirjat löytävät kukin paikkansa ajan saatossa, mutta pikkuneiti oli varma, että niiden piti löytää paikkansa mahdollisimman ripeästi. Niinpä, joka päivä pikkuneiti avasi kirjan ja luki lukemistaan, sivut kääntyivät viuhuten viuh ja vauh. Niin pikkuneiti oli nenä liki lukemistossa aamusta iltaan ja illasta aamuun.

Sitten pikkuneiti sai idean lajitella kirjoja lukemattomiin, puoliksi luettuihin, kohta luettuihin ja niihin luettuihin, jotka hän ymmärsi lajitella. Lopulta hän pyöritteli käsissään kasaa, josta ei ollut varma, mihinkä se kuuluisi laittaa. Niin pikkuneidillä oli painavan sanan järjestely, että vaari ei niihin voinut puuttua ei edes pikkuriikkisenkään. Niin pikkuneiti jatkoi, jatkoi, jatkoi vaan. Päivien päästä pikkuneiti alkoi tylsistyä: “Tylsempiä teoksia toistensa jälkeen! Tätä ja tätä, sitten taas tämä ja tämä!” parkaisi pikkuneiti. Vaari oli paikalla kuuntelemassa ja tuumia turahti: “Voisinko minä kenties auttaa teitä? Teillä on kyllä niin hieno järjestelmä, etten

